b"\n_START_ARTICLE_\nR-tekij\xc3\xa4\n_START_SECTION_\nEsittely\n_START_PARAGRAPH_\nR-tekij\xc3\xa4 (engl. Reliability, R, 'luotettavuus') mittaa r\xc3\xb6ntgenkristallografisesti tuotetun esimerkiksi proteiinirakennemallin luotettavuutta. R-tekij\xc3\xa4n laskemista edelt\xc3\xa4v\xc3\xa4t seuraavat vaiheet:_NEWLINE_Ensin r\xc3\xb6ntgendiffraktiodatan pohjalta rakennetaan atomintarkkuinen rakennemalli. Malli ei koskaan valmistu t\xc3\xa4ysin oikean kohteensa (esimerkiksi proteiinin) n\xc3\xa4k\xc3\xb6iseksi, vaan siihen tulee virheit\xc3\xa4 ja poikkeamia datasta. Rakennemallista voidaan laskea, millaista teoreettista dataa se vastaisi. R-tekij\xc3\xa4 on t\xc3\xa4m\xc3\xa4n rakennemallista lasketun teoreettisen datan ja todellisen datan vertailun tulos._NEWLINE_Malli on hyvin onnistunut, jos sen pohjalta laskettu teoreettinen data on l\xc3\xa4hell\xc3\xa4 todellista r\xc3\xb6ntgendiffraktiodataa. Mik\xc3\xa4li R-tekij\xc3\xa4n arvo on noin 0,2 (voidaan ilmaista my\xc3\xb6s 20\xc2\xa0%), vastaa malli kohtalaisen hyvin dataa. Mik\xc3\xa4li R-tekij\xc3\xa4 on 0,6, ovat arvot summittaisia eik\xc3\xa4 malli vastaa mill\xc3\xa4\xc3\xa4n muotoa todellisuutta. Rakennemallin ja todellisuuden v\xc3\xa4liset erot johtuvat l\xc3\xa4hinn\xc3\xa4 faasiongelmasta, eli siit\xc3\xa4, ett\xc3\xa4 rakennemallille v\xc3\xa4ltt\xc3\xa4m\xc3\xa4tt\xc3\xb6m\xc3\xa4t r\xc3\xb6ntgens\xc3\xa4teiden vaiheet on vaikea laskea. Mallin resoluutio vaikuttaa R-tekij\xc3\xa4\xc3\xa4n siten, ett\xc3\xa4 alhaisella (hyv\xc3\xa4ll\xc3\xa4) resoluutiolla saadaan my\xc3\xb6s alhaisempi R-tekij\xc3\xa4._NEWLINE_K\xc3\xa4yt\xc3\xa4nn\xc3\xb6ss\xc3\xa4 rakennemalleja joudutaan aina parantelemaan useaan otteeseen ja parannelluille rakenteille lasketaan kullekin uusi R-tekij\xc3\xa4. Mik\xc3\xa4li uuden mallin R-tekij\xc3\xa4 on parempi kuin vanhan, on mallin parannus onnistunut. Mik\xc3\xa4li R-tekij\xc3\xa4 sen sijaan on huonontunut, on mallin paranteluyrityksess\xc3\xa4 jokin mennyt pieleen."